**TISZAVASVÁRI VÁROS ÖNKORMÁNYZATA**

**képviselő-testületének**

**26/2020. (I.30.) Kt. sz.**

**határozata**

**A Kornisné Liptay Elza Szociális és Gyermekjóléti Központ (4440 Tiszavasvári, Vasvári Pál u. 87. szám) intézményvezetője Nácsáné dr. Kalán Eszter Hajnalka 4440 Tiszavasvári, Zrínyi utca 2. szám alatti lakos közalkalmazotti jogviszonyának felmentéssel történő megszüntetéséről**

Tiszavasvári Város Önkormányzata Képviselő-testülete, mint a Kornisné Liptay Elza Szociális és Gyermekjóléti Központ (székhely: 4440 Tiszavasvári, Vasvári Pál u. 87. sz.) alatti intézmény intézményvezetője feletti munkáltatói jogkör gyakorlója Magyarországi helyi önkormányzatairól szóló 2011. évi CLXXXIX. törvény 41. § (7) bekezdésében, valamint a 19. § a) pontjában biztosított jogkörében eljárva **Nácsáné dr. Kalán Eszter Hajnalka** **a Kornisné Liptay Elza Szociális és Gyermekjóléti Központ intézményvezetője közalkalmazotti jogviszonyának a közalkalmazottakról jogállásáról szóló 1992. évi XXXIII. tv. 30. § (1) bekezdés c) pontja szerinti felmentéssel történő megszüntetéséről** az alábbi határozatot hozza:

**1.** **Tiszavasvári Város Önkormányzata Képviselő-testülete, mint munkáltatói jogkörgyakorló**, **Nácsáné dr. Kalán Eszter Hajnalka** intézményvezető közalkalmazotti jogviszonyát a közalkalmazottak jogállásáról szóló 1992. évi XXXIII. tv. 30. § (1) bekezdés c) pontja alapján (mely szerint: a **munkáltató a közalkalmazotti jogviszonyt felmentéssel akkor szüntetheti meg, ha a közalkalmazott munkáját nem végzi megfelelően**)

**felmentéssel megszünteti.**

A Kjt. 30/A. § (1) bekezdése alapján nem terheli munkakör felajánlási kötelezettség a munkáltatót.

A Kjt. 33. § (1) bekezdése alapján, ha a felmentés a Kjt. 30. § (1) bekezdés c) pontján alapul, a felmentési idő 30 nap, melynek teljes időtartama alól mentesíti a munkáltató a munkavállalót a munkavégzési kötelezettsége alól.

A felmentési idő a képviselő-testületi határozat közlését követő negyedik munkanapon kezdődik. Utasítja az intézményvezetőt, hogy ezen időtartam alatt adja át munkakörét és a folyamatban lévő ügyeket írásban dokumentált módon az intézményvezető helyettesnek. A felmentés közlésétől kezdődően intézményvezetői hatáskörét, jogkörét nem gyakorolhatja, ide nem értve az intézményvezetői munkakör átadás-átvételét. A közalkalmazotti jogviszony a felmentési idő elteltével szűnik meg.

A Kjt. 37. § (2) bekezdése alapján nem jogosult végkielégítésre a közalkalmazott, ha felmentésére nem megfelelő munkavégzése miatt került sor.

Tájékoztatom, hogy a közalkalmazotti jogviszony megszűnéséről szóló igazolást az utolsó munkában töltött napon veheti át.

Amennyiben a munkáltatói jogkörgyakorló közalkalmazotti jogviszonya megszüntetéséről szóló határozatát jogellenesnek tartja, jelen határozat közlésétől számított 30 napon belül keresettel élhet a Nyíregyházi Közigazgatási és Munkaügyi Bírósághoz (4400 Nyíregyháza, Toldi u. 1. sz.).

**INDOKOLÁS**

Nácsáné dr. Kalán Eszter Hajnalka intézményvezető közalkalmazotti jogviszonyának megszüntetésére az alábbiak miatt kerül sor:

Az alább körülírt körülményekből, információkból a munkáltatói jogkörgyakorló arra az álláspontra jutott, hogy Nácsáné dr. Kalán Eszter Hajnalka intézményvezető közalkalmazott jogviszonyát megszünteti felmentéssel a Kjt. 30. § (1) bekezdés c) pontja szerint, mivel Nácsáné dr. Kalán Eszter Hajnalka intézményvezető intézményvezetői munkáját nem végzi megfelelően.

1. A Tiszavasvári Városi Kincstár az államháztartási törvény végrehajtásáról szóló 368/2011.(XII.31.) Kormányrendelet 54.§ (4) bekezdésben foglaltaknak eleget téve az elmúlt években az alábbi megkeresésekkel élt az önkormányzat felé a Kornisné Liptay Elza Szociális és Gyermekjóléti Központ (továbbiakban: Kornisné Központ) gazdálkodási jogkörét illetően:

**2017. évben:**

* 603/2017. iktatószámú, *„Tájékoztatás*” tárgyú, 2017. március 29. napján kelt levél,
* 603-11/2017. iktatószámú, *„Tájékoztatás pénzügyi ellenjegyzés utasításra történő elvégzéséről”* tárgyú, 2017. március 23. napján kelt levél.

**2018. évben:**

* 882/2018. iktatószámú, *„Érvényesítés során feltárt szabálytalanságok jelentése”* tárgyú, 2018. november 21. napján kelt levél,
* 549-18/2018. iktatószámú, „*Tájékoztatás pénzügyi ellenjegyzés utasításra történő elvégzéséről”* tárgyú, 2018. december 10. napján kelt levél,
* 549-17/2018. iktatószámú, *„Tájékoztatás pénzügyi ellenjegyzés utasításra történő elvégzéséről” tárgyú, 2018. december 10. napján kelt levél,*
* 882-3/2018. iktatószámú*, „Érvényesítés során feltárt szabálytalanságok jelentése”* tárgyú, 2018. október 8. napján kelt levél,
* 882/2018. iktatószámú, „*Érvényesítés során feltárt szabálytalanságok jelentése”* tárgyú, 2018. augusztus 17. napján kelt levél.

**2019. évben:**

* 610-2/2019. iktatószámú, *„panaszos levél”* tárgyú, 2019. július 10. napján kelt levél,
* 601/2019. iktatószámú, *„Érvényesítés során feltárt szabálytalanságok jelentése”* tárgyú, 2019. július 4. napján kelt levél,
* 596/2019. iktatószámú, *„Tájékoztatás pénzügyi ellenjegyzés utasításra történő elvégzésére”* tárgyú, 2019. július 2. napján kelt levél,
* 439-3/2019. iktatószámú, *„Érvényesítés során feltárt szabálytalanságok jelentése”* tárgyú, 2019. július 4. napján kelt levél,
* 439-2/2019. iktatószámú, *„Érvényesítés során feltárt szabálytalanságok jelentése”* tárgyú, 2019. május 22. napján kelt levél,
* 450-2/2019. iktatószámú, *„Tájékoztatás a Kornisné Központ vevőkövetelés állományának alakulásáról”* tárgyú, 2019. április 11. napján kelt levél,
* 439/2019. iktatószámú, *„Érvényesítés során eltárt szabálytalanságok jelentése”* tárgyú, 2019. március 26. napján kelt levél,
* 439-4/2019. iktatószámú, *„Érvényesítés során feltárt szabálytalanságok jelentése”* tárgyú, 2019. szeptember 18. napján kelt levél

A felsorolt megkeresések, illetve az Önkormányzat ezekkel kapcsolatos válaszlevelei a határozat-tervezet ***1-3. mellékleteit képezik***, évenkénti bontásban (2017. év, 2018. év és 2019. év szeptember hóig). A jelzésekből megállapítható, hogy Nácsáné dr. Kalán Eszter Hajnalka intézményvezető a határozat-tervezet mellékletében szerelő ügyekben pénzügyi ellenjegyzés nélkül vállalt kötelezettséget (megrendelés, szerződéskötés), azaz a szükséges előirányzat, költségvetési fedezet ismerete/megléte hiányában. Továbbá a határozat-tervezet mellékletében szereplő ügyekben, több esetben az érvényesítés és az azt követő pénzügyi teljesítés az intézményvezető írásbeli utasítására történt.

A Városi Kincstár **jelzései minden esetben továbbításra kerültek a Kornisné Központ intézményvezetője felé,** aki erre írásban válaszolt is, azonban érdemi lépés az ügyekkel kapcsolatban nem történt. Az 2018. novemberben **írásban is felszólította a polgármester** a Kornisné Központ intézményvezetőjét, hogy **fordítson különös figyelmet a kötelezettségvállalások, illetve beszerzések esetében a jogszabályokban,** továbbá a belső **szabályzatokban foglaltak betartására,** mert amennyiben ez nem valósulna meg, akkor a munkáltatói jogkör gyakorló **szigorúbb szankciók alkalmazását fogja kezdeményezni.**

A GYARMAT-TAX Kft. végrehajtotta a Kornisné Központ esetében a **gazdálkodási jogkörök** együttműködési megállapodásának megfelelő **gyakorlásának ellenőrzését**. Az erről elkészített **jelentésben** ***(****határozat-tervezet* ***4. számú melléklete)*** többek között az a **javaslat** is szerepel, hogy a Kornisné Központ kialakult szabálytalan szerződéses kapcsolataira beszerzési gyakorlatára és gazdálkodására tekintettel a Kornisné Központ gazdálkodásának teljes körű pénzügyi átvilágítását szükséges lefolytatni minimum 2017. január 1. és 2019. június 30. közötti időszak vonatkozásában.

A Képviselő-testület a *266/2019. (VII. 25.) Kt. számú* határozatában úgy döntött, hogy **elrendeli a Kornisné Központ** **gazdálkodásának** **2017. január 01. és 2019. június 30. közötti időszakra vonatkozó teljes körű pénzügyi átvilágítását**.

A Gyarmat-Tax Kft. **elvégezte az** **átfogó vizsgálatot**, az erről szóló, 2019. október 31. napján kelt ***jelentés (továbbiakban: jelentés) a*** *határozat-tervezet* ***5. mellékletét képezi.*** A jelentésről Intézményvezető Nő **2019. november 13. napján a jelentés 1 eredeti példányának átadásával értesült.** Az abban foglaltakra **észrevételt nem tett.** A jelentésben foglaltakra elkészítette az **intézkedési tervet**, mely a határozat-tervezet ***6. mellékletét képezi.***

A jelentésben foglalt **megállapítások különösen**, amelyek megalapozzák a munkáltatói intézkedést:

**(Idézve a jelentésből):**

„Az élelmiszer beszerzések kapcsán **felvásárlási jegyek kerülnek kiállításra, amelyek kiállítása és tartalma nincs összhangban a hatályos ÁFA tv. előírásaival**. Erről már több esetben tájékoztatta az intézményt a gazdasági vezető Hölgy, amelyben érdemi változás a mai napig nem történt. Ez alapján, amely a felvásárlási jegyek adatszolgáltatásához kapcsolódik (amelyet a V. Kincstár a KIRA rendszerben továbbít a MÁK felé adatszolgáltatás céljából a NAV részére) magas kockázatot jelent egy esetleges NAV ellenőrzés kapcsán az intézmény vonatkozásában, mivel a felvásárlási jegy kiállítója az intézmény.” (13. oldal)

„A gazdasági vezető Hölgy elmondása és az általa bemutatott írásos dokumentumok sokasága **azt a tényt támasztja alá, hogy az intézmény vezetője Nácsáné dr. Kalán Eszter Hajnalka a beszerzések döntő többségében nem tartja be a kötelezettségvállalási, utalványozási és érvényesítési szabályzatban rögzítetteket**, **valamint ehhez kapcsolódóan, az Áht. 37. § (1) és (2) bekezdésében előírtakat, valamint az Ávr. /368/2011. (XII.31.) Korm. rendelet/ 53. § - 56. §-ig terjedő előírásait**, amely a szabályszerű pénzügyi ellenjegyzést követően engedélyezi a kötelezettségvállalást, amelyet az erről készült írásos dokumentum (számla, nyugta, számviteli bizonylat, stb…) befogadását követően az utalványozása következik és a pénzügyi teljesítése.” (13. oldal)

„Összefoglalva, általánosságban elmondható az **intézmény által megkötött szerződésekről**, hogy **nem tartalmazzák** az intézményre vonatkozó kötelezettségvállalási és beszerzési szabályzatokban meghatározott **kötelező tartalmi elemeket** (pl.: a szerződés értékét, becsült értékét, fizetési ütemezését, esetleges garanciális elemeket, stb…)” (15. oldal)

„Alapvetően a fenti jelentésemet megelőző leiratban **továbbra is az tapasztalható, hogy a kötelezettségvállalási, pénzügyi ellenjegyzési, utalványozási**… **szabályzatban rögzítettek nem érvényesülnek 100 %-ban** az Intézmény kötelezettségvállalási rendszerében.” (15. oldal)

„A konkrétan feltárt pénzügyi, gazdálkodási hiányosságok szabálytalanságok esetén szükséges az érintett vezetők és dolgozók felelősségre vonása, amelyek eredményeképpen jelentkező **esetleges jogi lépések és munkaügyi szankciók megtétele elkerülhetetlenné válhat.**” (23. oldal)

„Ezen túlmenően a fentiekben és további eltéréseknek köszönhetően **több esetben hiányosak az egyes kötelezettségvállalásokhoz kapcsolódó beszerzési engedélyek köre**, a kötelezettségvállalásokhoz kapcsolódó (egyes esetekben kötelező jellegű) átláthatósági nyilatkozatok meglétének köre.” (30. oldal)

Fentieket követően **- 2019. év szeptember-december hónapokban** - **továbbra is érkeztek** a Városi Kincstár részéről **írásbeli jelzések** a Kornisné Központ gazdálkodásának szabálytalanságára vonatkozóan, melyek a határozat-tervezet ***7. mellékletét képezik***:

* 601-3/2019. iktatószámú, *„Érvényesítés során feltárt szabálytalanságok jelentése”* tárgyú, 2019. december 16. napján kelt levél,
* 601-2/2019. iktatószámú, *„Érvényesítés során feltárt szabálytalanságok jelentése”* tárgyú, 2019. november 27. napján kelt levél,

**Az államháztartásról szóló 2011. évi CLXV. törvény 10. §** (1) bekezdése alapján a költségvetési szerv vezetője felelős a közfeladatok jogszabályban, alapító okiratban, belső szabályzatban foglaltaknak megfelelő ellátásáért, valamint a költségvetési szerv számára jogszabályban előírt kötelezettségek teljesítéséért.

Nácsáné dr. Kalán Eszter Hajnalka intézményvezető 2015. 04. 16. napjától érvényes **munkaköri leírásában foglaltak szerint** az intézmény vezetője felelős anyagilag és erkölcsileg az intézmény egészének működéséért, az intézményben végzett szociális és gyermekjóléti munka színvonaláért. Tervezi, szervezi, irányítja és ellenőrzi az intézmény szakmai és gazdasági működésének valamennyi területét.

Nácsáné dr. Kalán Eszter Hajnalka intézményvezető vétkesen megszegte a jelen határozatban körülírt ügyekben, a jelentésben is körülírt jogszabályi rendelkezéseket, valamint a munkaköri leírásában fent körülírt kötelezettségeit.

A jelentésben, valamint a határozat-tervezet mellékleteit képező írásbeli jelzésekben foglaltak **alapján Nácsáné dr. Kalán Eszter Hajnalka intézményvezető közalkalmazotti jogviszonyának (foglalkoztatás jogviszonyának) felmentéssel történő megszüntetéséről döntött Tiszavasvári Város Önkormányzata Képviselő-testülete** a közalkalmazottak jogállásáról szóló 1992. évi XXXIII. tv. (a továbbiakban: Kjt.) 30. § (1) bekezdés c) pont második fordulata alapján, mely szerint a **munkáltató a közalkalmazotti jogviszonyt felmentéssel akkor szüntetheti meg, ha a közalkalmazott munkáját nem végzi megfelelően.**

Ez esetben a Kjt. 32. § (2) bekezdés második mondata alapján nem terheli munkakör felajánlási kötelezettség a munkáltatót.

A Kjt. 33. § (1) bekezdése alapján, ha a felmentés a Kjt. 30. § (1) bekezdés c) pontja alapján szűnik meg, a felmentési idő 30 nap, melynek teljes időtartama alól **a munkáltatói jogkörgyakorló mentesíti** Nácsáné dr. Kalán Eszter Hajnalka intézményvezetőt a munkavégzési kötelezettsége alól. A felmentési idő a képviselő-testületi határozat közlését követő napon kezdődik. A közalkalmazotti jogviszony a felmentési idő leteltével szűnik meg.

A Kjt. 37. § (2) bekezdése alapján nem jogosult végkielégítésre a közalkalmazott, ha felmentésére nem megfelelő munkavégzése miatt került sor.

Fentiek alapján **a munkáltatói jogkör gyakorló**, Tiszavasvári Város Önkormányzata Képviselő-testülete a Kjt. 30. § (1) bekezdés c) pont második fordulata alapján **„munkáját nem végzi megfelelően” indokolással** **Nácsáné dr. Kalán Eszter Hajnalka közalkalmazotti jogviszonyát** – a felmentési idő figyelembe vétele mellett - **felmentéssel megszünteti.**

**2. Felkéri Szőke Zoltán polgármestert, a Magyarország helyi önkormányzatairól szóló 2011. évi CLXXXIX. tv. 41. § (1) bekezdésében foglaltak alapján a közalkalmazotti jogviszonyt megszüntető okiratokat írja alá és továbbítsa azokat Nácsáné dr. Kalán Eszter Hajnalka intézményvezető és a magyar államkincstár felé.**

3. Utasítja az intézményvezető helyettest az intézményvezetői hatáskör, jogkör ellátásra a felmentés közlésétől.

**Tiszavasvári Város Önkormányzata**

**Képviselő-testülete mint munkáltatói jogkör gyakorló**

**képviseletében**

**Szőke Zoltán**

**polgármester**

**Határidő:** esedékességkor **Felelős**: Szőke Zoltán polgármester

**Szőke Zoltán Dr. Kórik Zsuzsanna**

**polgármester jegyző**